作者:呂巖
標題:三字訣
內容:這個道，非常道。性命根，生死竅。說著醜，行著妙。人人憎，個個笑。大關鍵，在顛倒。莫厭穢，莫計較。得他來，立見效。地天泰，為朕兆。口對口，竅對竅。吞入腹，自知道。藥苗新，先天兆。審眉間，行逆道。滓質物，自繼紹。二者餘，方絕妙。要行持，令人叫。氣要堅，神莫耗。若不行，空老耄。認得真，老還少。不知音，莫語要。些兒法，合大道。精氣神，不老藥。靜裡全，明中報。乘鳳鸞，聽天詔。